Ole Wiig

Ole Johan Wiig (født 1923, død 2014) var en norsk samfunnsøkonom, forsker, embetsmann og politiker (Ap, senere AIK og SV).

Karriere
Han ble cand.oecon. i 1950 og arbeidet fra 1951 i Kommunal- og arbeidsdepartementet, der han ble byråsjef i 1961. I 1970 ble han assisterende direktør i Hovedkomiteen for norsk forskning. Fra 1993 var han knyttet til Norsk utenrikspolitisk institutt.

Politisk virke
Han var formann i Det Norske Studentersamfund i 1952. Han var politisk aktiv i Arbeiderpartiet, som han representerte i Ski kommunestyre og formannskap og som vararepresentant til Stortinget 1969–1973. Han var formann i Ski Arbeiderparti 1965–1971 og styremedlem i Akershus Arbeiderparti 1967–1971. Under EF-striden var han blant utbryterne som etablerte Demokratiske Sosialister (AIK), der han ble formann. I 1973 gikk partiet med i Sosialistisk Venstreparti, der han var medlem av hovedstyret 1973–1977. Han representerte SV som vararepresentant på Stortinget 1973–1977. Han var også medlem av representantskapet for Norges Bank 1975–1980 og Den norske nasjonalkommisjonen for UNESCO 1977–1984.

Familie
Han var gift med Birgit B. Wiig og var styremedlem i avisen hun eide og var redaktør for, Øvre Smaalenene Avis. Etter hennes død var han leder for Birgit Wiigs stiftelse Kvinner og utvikling.

Referanser

Norske samfunnsøkonomer
Personer tilknyttet Norsk utenrikspolitisk institutt
Norske embets- og tjenestemenn
Ap-politikere
SV-politikere